Miljoene rande se dwelms op boot gekryDie kokaïne waarop beslag gelê is (Foto: Verskaf) Die polisie het tydens ŉ dwelmklopjag op R16 miljoen se kokaïne beslag gelê wat in ŉ skeepsvraghouer in die Durbanse hawe gevind is. Dié houer het op ŉ skip vanaf Brasilië, Suid-Amerika, in Suid-Afrika aangekom. Kapt. Simphiwe Mhlongo, woordvoerder van die Valke, het gesê ŉ gesamentlike operasie deur die Valke se eenheid vir ernstige georganiseerde misdaad, die eenheid vir misdaad-intelligensie en die Suid-Afrikaanse inkomstediens se taktiese intervensie-eenheid het verlede week Maandag inligting ontvang oor ŉ vraghouer vol dwelms wat vanaf Suid-Amerika die land gaan inkom. Met die skip se aankoms by die hawe het die saamgestelde ondersoekspan die skeepsvraghouer onderskep. Toe hulle die houer oopmaak, was die houer egter gevul met ander inhoud. Die kokaïne was versteek in die skeepsvraghouer (Foto: Verskaf) “Na ŉ verdere deeglike ondersoek het hulle ’n versteekte kompartement in die houer ontdek waarin die dwelms versteek was,” sê Mhlongo. Mhlongo sê die kokaïne was in pakkies toegedraai. Die span het altesaam 32 blokke kokaïne van 1,1 kg elk in die houer gevind. Die straatwaarde van die dwelms beloop R16 miljoen. Mhlongo sê sodra dié dwelms egter verdun word en met ander skadelike middels gemeng word, sou die straatwaarde daarvan aansienlik verhoog. Niemand is tot dusver in hegtenis geneem nie. Die polisie ondersoek tans die saak.